title: Decizia (UE) 2018/1304 a Comisiei din 19 septembrie 2018 privind propunerea de inițiativă cetățenească intitulată „Eat ORIGINal! Unmask your food” [notificată cu numărul C(2018) 6054]

text:
                  28.9.2018

                  RO

                  Jurnalul Oficial al Uniunii Europene

                  L 244/107

         DECIZIA (UE) 2018/1304 A COMISIEI
         din 19 septembrie 2018
         privind propunerea de inițiativă cetățenească intitulată „Eat ORIGINal! Unmask your food”

               [notificată cu numărul C(2018) 6054]

         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
         întrucât:

                     (1)

                     Obiectul propunerii de inițiativă cetățenească intitulate „Eat ORIGINal! Unmask your food” („Să mâncăm ORIGINal! Să dezvăluim originea alimentelor pe care le consumăm!”) este următorul: „Solicităm Comisiei Europene să impună declararea obligatorie a originii pentru toate produsele alimentare, în scopul de a preveni fraudele, de a proteja sănătatea publică și de a garanta dreptul consumatorilor de a fi informați.”

                     (2)

                     Obiectivele propunerii de inițiativă cetățenească sunt următoarele: „1. Introducerea obligativității indicării țării de origine pentru toate produsele alimentare procesate și neprocesate care circulă în UE, fără nicio derogare pentru mărcile înregistrate și indicațiile geografice. 2. În ceea ce privește produsele alimentare procesate, obligativitatea indicării pe etichetă a originii ingredientelor primare, atunci când originea acestora este diferită de originea produsului final. 3. Îmbunătățirea consecvenței etichetelor, inclusiv armonizarea informațiilor despre metodele de producție și de procesare, pentru a se asigura transparența de-a lungul întregului lanț alimentar.”

                     (3)

                     Tratatul privind Uniunea Europeană (TUE) consolidează cetățenia Uniunii și îmbunătățește în continuare funcționarea democratică a Uniunii prevăzând, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.

                     (4)

                     În acest scop, procedurile și condițiile necesare pentru o inițiativă cetățenească ar trebui să fie clare, simple, accesibile și proporționale cu natura inițiativei cetățenești, astfel încât să încurajeze participarea cetățenilor și să sporească accesibilitatea Uniunii.

                     (5)

                     Un act juridic al Uniunii în scopul punerii în aplicare a tratatelor poate fi adoptat pentru apropierea actelor cu putere de lege și a actelor administrative ale statelor membre care au ca obiect instituirea și funcționarea pieței interne, pe baza articolului 114 din Tratatul privind funcționarea Uniunii Europene (TFUE).

                     (6)

                     Din motivele enumerate mai sus, propunerea de inițiativă cetățenească nu se află vădit în afara sferei de competență a Comisiei în ceea ce privește prezentarea de propuneri de acte juridice ale Uniunii în scopul punerii în aplicare a tratatelor.

                     (7)

                     În plus, s-a constituit comitetul cetățenilor și s-au desemnat persoanele de contact în conformitate cu articolul 3 alineatul (2) din regulament, iar propunerea de inițiativă cetățenească nu este nici vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din TUE.

                     (8)

                     Propunerea de inițiativă cetățenească intitulată „Eat ORIGINal! Unmask your food” ar trebui, prin urmare, să fie înregistrată,

               ADOPTĂ PREZENTA DECIZIE:

            Articolul 1
            Se înregistrează propunerea de inițiativă cetățenească intitulată „Eat ORIGINal! Unmask your food”.

            Articolul 2
            Prezenta decizie intră în vigoare la 2 octombrie 2018.

            Articolul 3
            Prezenta decizie se adresează organizatorilor (membrii comitetului cetățenilor) propunerii de inițiativă cetățenească intitulate „Eat ORIGINal! Unmask your food”, reprezentați de domnul Roberto Moncalvo și de doamna Christiane Foulier Lambert, care acționează în calitate de persoane de contact.

            Adoptată la Bruxelles, 19 septembrie 2018.

                  Pentru Comisie

               Frans TIMMERMANS

                  Prim-vicepreședinte

            (1)  JO L 65, 11.3.2011, p. 1.